WICE บน P/E ที่ 37 เท่า
ต่อข้อสงสัยที่ว่า ราคาหุ้น WICE ในช่วงเข้าตลาดหุ้นใหม่ๆ ค่อนข้างน่าสนใจทีเดียว เพราะคิดบน PE เพียงแค่ 21 เท่า เทียบกับค่าเฉลี่ยอุตสาหกรรมที่ 37 เท่า ทำให้มี gap ให้เล่นเก็งกำไรได้อีกพอสมควร แต่ล่าสุดหุ้นขึ้นมายืนเท่ากับอุตสาหกรรมแล้ว ยังน่าสนใจอีกหรือเปล่า
6 ธ.ค. 2558

สภาแมงเม่า: ดร.สมชาย
 
คุณอัมรินทร์ จากลาดพร้าว 71 กรุงเทพฯ พูดถึงสถานการณ์ของหุ้น WICE หรือ บริษัท ไวส์ โลจิสติกส์ จำกัด (มหาชน) ในช่วงก่อนเข้าตลาดหุ้นฟอร์มดีมากๆ พร้อมกับมีการเล่าถึงประวัติความเป็นมาก่อนเข้าตลาดหุ้นว่า เดิมบริษัทเป็นการทำธุรกิจร่วมกันของชาวไทย 70% และผู้ถือหุ้นชาวสิงคโปร์และฮ่องกงอีก 30% โดยให้บริการเน้นไปในเรื่องการขนส่งสินค้าทางทะเลหลังจากนั้นผู้ถือหุ้นชาวไทย (กลุ่มของคุณอารยา คงสุนทร) ได้ตัดสินใจซื้อหุ้นจากพันธมิตรจนถือหุ้น 100% และแต่งตัวเพื่อเข้าตลาดหลักทรัพย์
โครงสร้างรายได้ของบริษัทมาจาก การขนส่งทางทะเล 55% การขนส่งสินค้าทางอากาศ 26% และ พิธีการศุลการกร 18% บริษัทมีหนี้สินน้อยมากอยู่แล้ว ค่า DE Ratio เพียงแค่ 0.37 เท่านั้น การเพิ่มทุนครั้งนี้จะทำให้อัตราส่วนหนี้สินต่อทุนลดลงอีก แต่บริษัทไม่ได้เอาเงินจากการ IPO ไปคืนหนี้ เพราะเขามีแผนที่จะไปลงทุนขยายธุรกิจอยู่แล้ว คือ ใช้ซื้อรถบรรทุกหัวลาก หางพ่วง 80 ล้าน ขายพื้นที่ลานจอดรถบรรทุก และพัฒนาระบบ IT อย่างละ 10 ล้าน ลงทุนในคลังสินค้า 150 ล้านบาท ที่เหลือใช้เป็นเงินทุนหมุนเวียน
พร้อมกับเผยจุดเด่นที่ทำให้หุ้นตัวนี้น่าเล่นคือ 1. จำนวนหุ้นหมุนเวียน 150 ล้านหุ้น ซึ่งถือว่าไม่เยอะจนเกินไป 2. ตั้งราคาน่าสนใจ PE เพียงแค่ 21 เท่า เทียบกับค่าเฉลี่ยอุตสาหกรรมที่ 37 เท่า ทำให้มี gap ให้เล่นเก็งกำไรได้อีกพอสมควร แต่ราคาล่าสุดขึ้นมาอยู่เท่ากับอุตสาหกรรม จึงอยากรู้ว่า ราคาระดับนี้ยังไหวไหมครับ
 
สิ่งที่อาจารย์เป็นห่วงมากที่สุดในจดหมายฉบับนี้ คือนักลงทุนสนใจเรื่องเก่าๆ มากกว่าสนใจเรื่องในอนาคตที่จะทำให้หุ้น WICE หรือ บริษัท ไวส์ โลจิสติกส์ จำกัด (มหาชน) มีพัฒนาการที่ดีขึ้นอย่างต่อเนื่อง ซึ่งเป็นแนวทางการลงทุนที่ไม่ค่อยชัดเจนสักเท่าไหร่ เพราะการลงทุนที่ดีควรมองไปข้างหน้าเป็นหลัก
ถึงกระนั้นอาจารย์ต้องยอมรับอย่างหนึ่งว่า คุณอัมรินทร์ เป็นนักลงทุนที่ทำการบ้านมาค่อนข้างดี เก็บรายละเอียดที่สำคัญของเนื้อหาได้อย่างครบครั้น แม้จะเป็นรายละเอียดที่เอามาจากคนอื่นอีกทอดหนึ่งก็ตาม แต่สามารถจัดเรียงข้อมูลได้ค่อนข้างดี และพ้อยต์ไปยังข้อมูลที่ต้องการนำเสนอได้อย่างครบครั้น
ต่อข้อสงสัยที่ว่า ราคาหุ้น WICE ในช่วงเข้าตลาดหุ้นใหม่ๆ ค่อนข้างน่าสนใจทีเดียว เพราะคิดบน PE เพียงแค่ 21 เท่า เทียบกับค่าเฉลี่ยอุตสาหกรรมที่ 37 เท่า ทำให้มี gap ให้เล่นเก็งกำไรได้อีกพอสมควร แต่ล่าสุดหุ้นขึ้นมายืนเท่ากับอุตสาหกรรมแล้ว ยังน่าสนใจอีกหรือเปล่า
อาจารย์ขอตอบว่า ยังน่าสนใจเหมือนเดิม เพราะตัวบริษัทรอแค่ระบบเศรษฐกิจหมุนเวียนดีขึ้น ก็จะทำให้รายได้และกำไรเพิ่มขึ้นอย่างมีนัยสำคัญ
วันนี้ต้องถามนักลงทุนว่า ลงทุนระยะสั้น หรือ ลงทุนระยะยาว
เนื่องจากเห็นกันอย่างโจ๋งแจ้งว่า ไซเคิลของหุ้นตัวนี้เป็นการลงทุนระยะยาว ส่วนใครจะเล่นเก็งกำไรสั้นๆ ก็ต้องไปสำรวจความพร้อมของตัวเองว่า มีความไวพอไหม?
…
 

กราฟประกอบข่าว: Aspen, ราคาปิด ณ วันที่ 4 ธ.ค.58